钦定古今图书集成/明伦汇编/官常典/第394卷 > 归登
## 钦定古今图书集成/明伦汇编/官常典/第394卷 > 归登

按《唐书归崇敬传》：崇敬子登，字冲之，事继母笃孝。大
历中，举孝廉高第。贞元初，策贤良，为右拾遗。裴延龄
得幸，德宗欲遂以相，右补阙熊执易疏论之，以示登，
登动容曰：“愿窜吾名。雷霆之下，君难独处。”故同列有
所谏正，辄联署，无所回讳。转右补阙、起居舍人，凡十
五年，僚类有出其下，而进趋自喜得显官，惟登与右
拾遗蒋武退然远权势，终不以淹晚概怀。迁兵部员
外郎。顺宗为皇太子，登父子侍读。及即位，以东宫恩，
超拜给事中，迁工部侍郎，复为皇太子、诸王侍读，献
《龙楼箴》以讽。徙左散骑常侍，入谢。宪宗问政所先，登
知帝睿而果于断，劝顺纳谏争，内外传为谠言。后判
国子祭酒事，进工部尚书，累封长洲县男。卒，年六十
七，赠太子少师，谥曰宪。登性温恕，家僮为马所踶，笞
折马足，登不加责。有遗金石不死药者，绐曰“已尝。”及
登服几死，讯之，乃未之尝，人皆为怒，而登不为愠。常
慕陆象先为人，世亦许其类云。子融。